Németalföldi Köztársaság

## Általános ismertető:

A Németalföldi Köztársaság (Republiek der Nederlanden) egy államalakulat Nyugat és Közép Európában. Kiterjedt partszakasszal rendelkezik az Északi-tengeren, amely kijelöli északi határait is. Ezen felül Franciaországgal, Burgundiával, a Német-Római Birodalommal, a Teuton állammal és Dániával határos.

## Földrajzi jellemzők:

Alacsony tengerszint feletti magasság jellemzi, figyelemre méltóan nagy területei fekszenek a tengerszint alatt. A magasság a kontinens belseje felé haladva nő, de csak az Ardennek vonulataiban emelkedik 500 méternél magasabbra. Partvidéke tagolt, szigetek, félsziget, védett öblök teszik azt változatossá. A területén érik el tölcsértorkolattal a világtengereket a Rajna és az Elba.

### Éghajlat:

Alapvetően Óceáni éghajlat jellemzi, az Elbától keletre fekvő területeken csekély kontinentális hatás mutatható ki. A csapadék mennyisége jelentős, eloszlása egyenletes. A legtöbb az Ardennekben hullik, a legkevesebb az Elbán túl. A folyók vízhozama állandó. Az éves hőingadozás alacsony. A hőmérséklet a legutóbbi időkben tapasztalt kis jégkorszak miatt jelentősen csökkent, de az óceán kiegyenlítő hatása megmaradt.

## Történelem:

A régió történelme a legújabb időkig egybefonódott a Frank Birodalom utódállamainak történetével. A Német-Római Birodalom idején megerősödtek a városok, a mezőgazdasági termelés pedig prosperált. Habár a terület feletti főhatalmat megszerezték a Habsburgok, a kis jégkorszakot követő összeurópai káoszban a németalföldi városok, kereskedők, hajósok és gazdag fölbirtokosok lerázták az igát, és megalapították a köztársaságot. A szűkös esztendőkben a tenger volt ez egyetlen biztos élelemforrás, és a kontinensen beljebb található, függetlenedő területek is csatlakoztak az új államhoz, hogy részesülhessenek a tenger adta javakból. Az elmúlt évtizedekben megszilárdult a köztársasági berendezkedés, a jelentős gazdasági erővel rendelkező előkelő réteg stabilan kézben tartja a hatalmat, míg a szabad parasztság helyzete is javult.

## Kultúra:

### Nyelvek:

Délnyugati részén a romanizált Nyugati-Frank birodalom hatása érezhető, az újlatin nyelvek, elsősorban a vallon használata jellemző. Keletebbre a Keleti-Frank kultúra érvényesül, és a lakosság többsége az egymással kölcsönösen érthető germán nyelveket használja, mint az alnémet, a fríz, a holland, vagy a flamand.

### Vallás:

Az ország lakosságának döntő többsége a Római Katolikus Egyház tagja (amint jön a reformáció a nagy része áttér a kálvinizmusra). A Németalföldi Katolikus Egyház központja Utrecht. Az Utrechti Főegyházmegye püspöke, az Utrechti Érsek a legelőkelőbb németalföldi főpap, a Szenátus örökös tagja, bíboros. Utrecht jelenlegi érseke Jan Rijkaard. Jelentős zsidó lakosság is található itt, akik szabadon gyakorolhatják a hitüket.

### Művészetek:

A gazdag polgárság és vidéki földbirtokosok a művészetek elkötelezett mecénásai. A reneszánsz építészet, zene, szobrászat nagy népszerűségnek örvend az országban. Nagyszámú külföldi mester és művész szegődik el Németalföldre az anyagi megbecsültség okán. A legkiemelkedőbb ág a festészet. Korábban Jan van Eyck számított a legnagyobb németalföldi festőnek, napjainkban Jeroen Anthoniszoon van Aken, ismertebb nevén Hieronymus Bosch a legnépszerűbb.

## Gazdaság:

Az ország legfontosabb gazdasági ágazata a tengeri kereskedelem és halászat. Ezt követi a korszak színvonalán kiemelkedő ipar és a belterjes mezőgazdaság.

### Ipar:

A könnyűipart a hagyományosan nagy jelentőségű flandriai textilipar képviseli. A korabeli nehézipar is megjelenik az országban. Már nem csak gyepvasércet, hanem valódi kőzetvasércet is kitermelnek az Ardennekben. Korábban az Ardennek faállománya által biztosított faszén volt a fő energiaforrás a kohókban, azonban nemrégiben megkezdték a kőszéntelepek hasznosítását is a nem vizesedő bányákban.

### Mezőgazdaság:

A mezőgazdaság továbbra is magas színvonalú, a hűvösebb éghajlathoz alkalmazkodott. Elsősorban a tejtermékek előállításában jeleskedik, amit a belterjes szarvasmarhatenyésztés tesz lehetővé. Kiemelkedő a sörfőzés, amelynek hagyományos központjai a kolostorok, de már a világi serfőzdék is egyre elterjedtebbek.

## Államszervezet, közigazgatás:

Timokratikus-arisztokratikus berendezkedésű köztársaság, amelynek vezetése a gazdasági elit kezén van, ugyanakkor az alsóbb társadalmi osztályok is rendelkeznek képviselettel az állam vezetésében.

### Törvényhozás:

A törvényhozó hatalom a Staten General kezében van, amely egy kétkamarás parlament.

#### Képviselőház:

A képviselőház tagjainak megválasztásában az ország minden írástudó, felnőtt férfi tagja részt vehet. Választásokat 5 évente tartanak. A Stadheuder 6 tagot választ közülük a minisztertanácsba, akik közül 2-őt a Szenátus megvétózhat.

#### Szenátus:

A szenátus tagjai a leggazdagabb fölbirtokosok, kereskedők, hajótulajdonosok, és a főpapság közül kerülnek ki. Ugyancsak itt foglalnak helyet a Szabad Köztársasági Városok által delegált szenátorok. A Stadheuder 6 tagot választ közülük a minisztertanácsba, akik közül 2-őt a Képviselőház megvétózhat.

### Végrehajtó hatalom:

A végrehajtó hatalom az Stadheuder (államfő) és a 12 tagú Minisztertanács között oszlik meg, melynek vezetője az Első Miniszter.

#### Minisztertanács:

A Minisztertanács tagjait 5 évente - a képviselőházi választások után - jelöli ki a Stadheuder. Az Első Miniszter és a Minisztertanács a Staten Generalnak felel, és az is mozdíthatja el őket, bizalmatlansági szavazással. A Stadheuder főszabály szerint nem mozdíthatja el a Minisztertanácsot és az Első Minisztert, de kivételes esetben feloszlathatja a Staten Generalt, amivel lemondásra kényszeríti őket. Az Első Miniszter jelenleg a gazdag tengeri kereskedő; Richard van Hoensbroeck.

#### Stadheuder:

A Stadheuder a Németalföldi Köztársaság államfője. 7 évente választja meg a Németalföldi Köztársaság írástudó, megfelelő vagyoni cenzust elért, felnőtt férfi lakossága. A Stadheuder jelenleg Anette de Lannoy, Artois Grófnője, aki elhunyt apjának egyetlen gyermekeként örökölte a Grófi címet, és foglalta el az ő helyét az államfői székben.

### Bírói hatalmi ág:

A Németalföldi Köztársaságban a törvénykezést a tartományok és a városok által kinevezett hivatásos bírók végzik. Az eljárásban résztvevők jogi képviseletét, illetve védelmét szakképzett ügyvédek láthatják el. Kegyelmezési jogkörrel a Stadheuder rendelkezik.

### Közigazgatás:

Az állam szabad tartományokból és városokból áll. Ezek rendelkeznek önálló önkormányzatisággal, amiket az állam tiszteletben tart. Ugyanakkor a jogköreik nem annyira szélesek, hogy a Köztársaság konföderációnak legyen tekinthető. Sokkal inkább egy szövetségi államról van szó, ahol a föderáció alanyai széles körű, organikusan kifejlődött önkormányzatisággal bírnak. A városok negyedekre, a tartományok megyékre oszlanak.